8-jarige dood ná tiener hom aanrand | Netwerk24
Deur Susan Cilliers 20 Mei 2019 16:12
'n Tienerseun (17) het Maandag in die landdroshof in Koster verskyn op 'n aanklag van moord omdat 'n agtjarige seun dood is nadat die ouer seun hom glo by die skool aangerand het.
Kapt. Sam Tselanyane, polisiewoordvoerder in Noordwes, sê die saak is tot 6 Junie uitgestel. Die seun sal intussen in 'n kinder-en-jeugsorgsentrum aangehou word. Sy naam word weerhou omdat hy minderjarig is. Die polisie het ook nie die identiteit van die agtjarige bekend gemaak nie.
Volgens Tselanyane het die beweerde aanranding Vrydag 10 Mei by die Kgalagatsane Primary School in die Reagile-township in Koster gebeur. Die agtjarige was 'n leerling daar. Die 17-jarige het glo 'n groep leerlinge op trappe by die skool aangeval.
"Hulle kon weghardloop, maar die agtjarige is gevang, geslaan en by die trappe afgestamp. Die 17-jarige het hom na bewering daarna gevolg en wéér aangerand," sê Tselanyane.
Die agtjarige het daarna blykbaar kruppel geloop, maar nie dadelik vir sy onderwysers of ma vertel hy is aangerand nie. Die seun se ma is die Maandag (13 Mei) na die skool om te laat weet haar seun is siek. Hy het intussen vir haar vertel wat gebeur het. 'n Saak van aanranding met die doel om ernstig te beseer, is by die polisie aanhangig gemaak. Die seun is na 'n nabygeleë hospitaal geneem, waar vasgestel is sy een been is gebreek.
Hy is verlede Donderdag in die hospitaal dood, maar dis nie duidelik wat die presiese oorsaak van sy dood was nie.